Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. .../2000 [σχετικά με τις ουσίες που καταστρέφουν τη στοιβάδα του όζοντος], όσον αφορά το έτος αναφοράς για τον καταμερισμό των υδροχλωροφθορανθράκων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η παρoυσα πρόταση τροποποίησης του κανονισμού του Ευρωπαϊκού Κοινοβουλίου και του Συμβουλίου σχετικά με τις ουσίες που καταστρέφουν τη στοιβάδα του όζοντος είναι απαραίτητο, δεδομένου ότι η ημερομηνία που προς το παρόν περιλαμβάνεται στον κανονισμό αυτό για τον καθορισμό του καταμερισμού ποσοστώσεων υδροχλωροφθορανθράκων είναι ακατάλληλη και εάν τηρηθεί μπορεί να έχει ως αποτέλεσμα η Κοινότητα να είναι ανοικτή σε νομική αμφισβήτηση.

2000/0170 (COD)

Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. .../2000 [σχετικά με τις ουσίες που καταστρέφουν τη στοιβάδα του όζοντος], όσον αφορά το έτος αναφοράς για τον καταμερισμό των υδροχλωροφθορανθράκων

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 175 παράγραφος 1,

την πρόταση της Επιτροπής [1],

[1] ΕΕ C

τη γνώμη της Οικονομικής και Κοινωνικής Επιτροπής [2],

[2] ΕΕ C

τη γνώμη της Επιτροπής των Περιφερειών [3],

[3] ΕΕ C

αποφασίζοντας σύμφωνα με τη διαδικασία που προβλέπεται στο άρθρο 251 της συνθήκης [4],

[4] ΕΕ C

Εκτιμώντας τα εξής:

(1) Ο κανονισμός (ΕΚ) αριθ. .../2000 του Ευρωπαϊκού Κοινοβουλίου και του Συμβουλίου της ..... [για τις ουσίες που καταστρέφουν την στοιβάδα του όζοντος] [5] θεωρεί έτος αναφοράς το 1996 για τον καταμερισμό ποσοστώσεων υδροχλωροφθορανθράκων (HCFC). Από το 1996, η αγορά HCFC έχει αλλάξει σημαντικά όσον αφορά τους εισαγωγείς και η διατήρηση του 1996 μπορεί να έχει ως αποτέλεσμα μεγάλος αριθμός εισαγωγέων να χάσουν τις ποσοστώσεις εισαγωγής τους. Κατά γενικό κανόνα, οι ποσοστώσεις πρέπει να βασίζονται στα πλέον πρόσφατα και αντιπροσωπευτικά διαθέσιμα στοιχεία, στη συγκεκριμένη περίπτωση του 1999 και έτσι η διατήρηση του 1996 μπορεί να θεωρηθεί αυθαίρετη και επίσης μπορεί να έχει ως αποτέλεσμα την παραβίαση της αρχής της αμεροληψίας και της δικαιολογημένης εμπιστοσύνης.

[5] ΕΕ L

(2) Θα πρέπει, ως εκ τούτου, να τροποποιηθεί ανάλογα ο κανονισμός (ΕΚ) αριθ. .../2000.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 4, παράγραφος 3, σημείο (i), στοιχείο (η) του κανονισμού (ΕΚ) αριθ. .../2000 η χρονολογία "1996" αντικαθίσταται από τη χρονολογία "1999".

Άρθρο 2

Ο παρών κανονισμός αρχίζει να ισχύει την επομένη της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε όλα τα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Η Πρόεδρος Ο Πρόεδρος

ΔΕΛΤΙΟ ΕΚΤΙΜΗΣΗΣ ΤΩΝ ΕΠΙΠΤΩΣΕΩΝ ΟΙ ΕΠΙΠΤΩΣΕΙΣ ΤΗΣ ΠΡΟΤΑΣΕΩΣ ΣΤΙΣ ΕΠΙΧΕΙΡΗΣΕΙΣ ΜΕ ΕΙΔΙΚΗ ΑΝΑΦΟΡΑ ΣΕ ΜΙΚΡΕΣ ΚΑΙ ΜΕΣΑΙΕΣ ΕΠΙΧΕΙΡΗΣΕΙΣ (ΜΜΕ)

Τίτλος της πρότασης

Πρόταση κανονισμού που αφορά την βασική ημερομηνία για τον καταμερισμό ποσοστώσεων HCFC, ο οποίος τροποποιεί τον κανονισμό (ΕΚ) αριθ. .../2000 του Ευρωπαϊκού Κοινοβουλίου και του Συμβουλίου για ουσίες που καταστρέφουν τη στοιβάδα του όζοντος.

Αριθμός αναφοράς του εγγράφου

Κανονισμός (ΕΚ) αριθ. .../2000 του Ευρωπαϊκού Κοινοβουλίου και του Συμβουλίου.

Η επίπτωση στις επιχειρήσεις

* Το άρθρο 4, παράγραφος 3, στοιχείο θ) περίπτωση η του νέου κανονισμού συνδέει τον καταμερισμό ποσοστώσεων για παραγωγούς και εισαγωγείς όσον αφορά την από πλευράς τους διάθεση στην αγορά υδροχλωροφθορανθράκων (HCFC) για τα ημερολογιακά έτη 1999 έως 2002 συμπεριλαμβανομένου, σύμφωνα με το μερίδιο αγοράς του παραγωγού ή του εισαγωγέα το 1996. Οποιαδήποτε εταιρεία η οποία άρχισε να παράγει ή να εισάγει HCFC μετά τη λήξη του ημερολογιακού έτους 1996 δεν θα έχει κατ' αυτόν τον τρόπο το δικαίωμα να διαθέτει στην αγορά HCFC κατά τη διάρκεια των ετών 1999 έως 2002 συμπεριλαμβανομένου.

* Η συνολική ποσότητα των HCFC που μπορούν να διατεθούν στην αγορά είναι 8079 τόνοι ODP (δυναμικό καταστροφής του όζοντος) (το ανώτατο όριο προκύπτει από το πρωτόκολλο του Μόντρεαλ). Το 1996, εκχωρήθηκαν 7836 τόνοι ODP σε παραγωγούς (97% της συνολικής ποσόστωσης) και 243 τόνοι ODP σε εισαγωγείς σε σύγκριση προς 7756 τόνους ODP (96% της συνολικής ποσόστωσης) και 323 τόνους ODP αντιστοίχως το 1999. Υπήρξε ελαφρά μείωση της ποσόστωσης για τους κοινοτικούς παραγωγούς, αλλά το σχετικό μερίδιο της κατανομής των ποσοστώσεων μεταξύ παραγωγών παρέμεινε σταθερό από το 1996.

* Από το 1996, η αγορά για την παραγωγή και την εισαγωγή άλλαξε σημαντικά όσον αφορά τον αριθμό εισαγωγέων. Πολλές εταιρείες που προς το παρόν εισάγουν HCFC βάσει του ισχύοντος κανονισμού (ΕΚ) 3093/94 δεν εισήγαγαν HCFC το 1996. Από τους 32 εισαγωγείς στους οποίους η Επιτροπή κατένειμε ποσοστώσεις το 1999, 27 θα στερηθούν την κατανομή ποσόστωσης το 2001 εάν το βασικό έτος παραμείνει το 1996 και άλλοι θα αντιμετωπίσουν σημαντικές περικοπές στα μερίδιά τους. Οι συνολικές ποσότητες HCFC που μπορούν να διατεθούν στην αγορά θα περικοπούν κατά περίπου 250 τόνους ODP.

* Λαμβάνοντας υπόψη το χρόνο που πέρασε από τότε που υποβλήθηκε η πρόταση του νέου κανονισμού το 1998 και το γεγονός ότι η αγορά HCFC έχει αλλάξει σημαντικά από το 1996, η επιλογή του 1996 μπορεί να θωρηθεί αυθαίρετη και μπορεί επίσης να έχει ως αποτέλεσμα παραβίαση της αρχής της αποφυγής διακρίσεων και των θεμιτών προσδοκιών. Κατά γενικό κανόνα στην κοινοτική νομοθεσία, οι ποσοστώσεις πρέπει να βασίζονται στα πλέον πρόσφατα και αντιπροσωπευτικά διαθέσιμα στοιχεία, στη συγκεκριμένη περίπτωση του 1999.

* Εάν δεν αλλάξει η βασική ημερομηνία του 1996, πολλές μικρές και μεσαίες επιχειρήσεις θα στερηθούν αιφνιδίως των HCFC που είναι απαραίτητα για τις επιχειρήσεις τους. Η αλλαγή της βασικής ημερομηνίας θα ωφελήσει τις επιχειρήσεις αυτές, χωρίς να επηρεάζει τις συνολικές ποσότητες HCFC που είναι δυνατόν να εισαχθούν και, επομένως, δεν θα έχει αρνητικές επιπτώσεις για το περιβάλλον.